《游紫云洞》
宋代·文彦博

同登青云梯，远访紫云洞。黄冠既前导，绛韝亦后从。

幽奇素所希，险绝曾无恐。况此岩谷游，不知双舄重。

摄衣叩洞户，肃若心神悚。两崖势相嵚，左右如抱拥。

万木傍森罗，一水中汹涌。信哉天下奇，岂适谷间用。

赏景未尽兴，向夕遽旋踵。飘然御风行，恍若游仙梦。

异日期再来，退闲心更勇。

作者简介：（1006—1097）汾州介休人，字宽夫。仁宗天圣五年进士。累迁殿中侍御史。庆历七年，任枢密副使、参知政事。以镇压贝州王则起义，拜同中书门下平章事。皇祐三年被劾罢相，出知许、青、永兴等州军。至和二年复相。嘉祐三年，出判河南等地，封潞国公。神宗朝，反对王安石变法，极论市易损国体，惹民怨，出判大名、河南府。元丰六年以太师致仕。哲宗元祐初，因司马光荐，为平章军国重事。五年，复致仕。历仕四朝，任将相五十年。卒谥忠烈。有《潞公集》。